Den har aldrig været malet, men der er et par ridser og buler, som Preben Nygaard fra Bjergby kalder patina. Og så ”knaldrer” den, som den stolte ejer af den orange Yamaha SS med 49 kubik kalder det, da han skal have gang i maskinen, som er noget ganske særligt. -	Der kom kun seks-otte stykker til landet dengang, og jeg kan huske, at jeg frygteligt gerne ville have en, for den var sej, og det tætteste man dengang kom på en motorcykel med blandt andet det særlige styr og blinklys, som dengang ikke var helt almindeligt på en knallert, fortæller Preben Nygaard. -	Men jeg havde ikke råd til at købe knallerten dengang, tilføjer han. Det var en drengedrøm Siden kastede han sig over blandt andet biler, men han har aldrig glemt knallerten fra 70'erne. Og for blot et år siden faldt han tilfældigvis over den orange Yamaha SS. -	Jeg havde ikke set den, siden jeg var 16 år, og pludselig stod jeg over for den, og så var jeg solgt. Jeg sagde med det samme, da jeg så, den var til salg; det er min. Det var en drøm, der gik i opfyldelse, siger Preben Nygaard. -	Det var bare den knallert, jeg ville have, fastslår han. Knallerten står som ny, der er godt nok kommet noget nyt krom på, men den er ikke malet, og står ifølge Preben Nygaards oplysninger hundrede procent original. Og det er ifølge ham dét, der er sjovt ved sådan en cykel. Nostalgi har ingen pris Mens prisen på Yamaha´en tilbage i 70´erne lå på knap 4.000 kroner, så er det i dag ikke nok at sætte et ekstra 0 bag ved, hvis man skal have fingre i en sådan knallert. -	Når man er fuldstændig solgt og lige pludselig står over for det, man har drømt om,  og som man nu kan komme i nærheden af, så skal man handle, siger Preben Nygaard, som ikke vil afsløre prisen, men han fastslår, at den var dyr: -	Men nostalgi er der ingen pris på, siger han. Liv i Lørslev Preben Nygaard var blandt de mange veteranknallertkørere, der lørdag havde taget turen til Lørslev Café og Kulturhus, hvor man havde inviteret alle knallert-entusiaster til træf i baghaven. Det er anden gang, kulturhuset i den lille landsby ved Hjørring inviterer til veteranknallerttræf. Første gang kom der 25. Lørdag opgav arrangørerne helt at tælle. -	Jeg synes, det er fantastisk, jeg troede næsten, det var løgn, at der kom så mange, siger Vivi Mortensen fra Lørslev Café og Kulturhus. For arrangørerne handler det om meget mere end knallerter, når man inviterer til hygge i haven, og der er pølser og brød på menuen. Og derfor glæder det dem ekstra meget, når folk så – som lørdag - strømmer til fra nær og fjern. -	Det betyder rigtigt meget, for man ser mange landsbyer, der dør ud. Så det handler jo om at holde liv i byen, og der skal ske noget. Og så er det her hus et samlingspunkt, og det har rigtigt meget at sige for hele byen, at vi har det, siger Vivi Mortensen.

Opsummering:
Preben Nygaard har, siden han var barn, drømt om at få en Yamaha SS. I en alder af 70 år er det nu lykkedes – og endda en med original lak fra 1972.